Sådan ender Jens som spritbilist

Her kan du læse et eksempel på forbrændingstider. Vi anbefaler, at du maksimalt drikker én genstand, hvis du skal køre hjem. Vælger du at feste igennem, anbefaler vi, at du tidligst kører bil igen om eftermiddagen næste dag.

Jens er en mand på 80 kg. Han er til familiefest, der varer fra kl. 19.00 til kl. 03.00, og han drikker:

Velkomstdrink: 1 genstand

Forret: 2 genstande

Hovedret: 3 genstande

Dessert: 1 genstand

Kaffe: 1 genstand

Efter middagen og frem til natmad: 6 genstande.

I alt: 14 genstande.

Forbrændingen går først rigtigt igang efter ca. 45 minutter. Herefter forbrænder Jens ca. 1 genstand for hver time og 15 minutter. Det betyder, at Jens fra kl. 19.45 til 03.00 (7,25 timer) forbrænder 5,8 genstande (7,25:1,25=5,8).

Kl. 8.00 næste morgen henter han rundstykker. Der er nu gået yderligere 5 timer, og han har forbrændt 4 genstande mere (5:1,25=4).

I alt har han altså forbrændt 9,8 genstande (5,8+4) kl. 8 om morgenen. Det svarer til, at han stadig har en promille på 0,93. Han er nu spritbilist.

Hvor stor bliver hans bøde?

Bliver Jens stoppet af politiet, vil han få følgende straf, hvis det er første gang, at han bliver taget for spirituskørsel:

Jens tjener 30.000 kr. om måneden (brutto), og bliver taget med en promille på 0,93. Han får ca. 13.000 kr. i bøde. Han får også frakendt kørekortet betinget. Det betyder, at han skal bestå en ny teori- og køreprøve inden for 6 måneder. Dumper han til en af prøverne, skal han aflevere kørekortet og får det først tilbage, når han har bestået begge prøver.

Oven i det skal han gennemføre et ANT-kursus (ANT står for Alkohol, Narko og Trafik). Kurset varer 12 timer fordelt på 4 lektioner à 3 timer, og det koster 3200 kr.

Kilde: Fakta om alkohol fra Regionernes ANT-kursus.